Бөгөн иһә ҡумыҙҙа уйнаусылар ир-егеттәр, ҡатын-ҡыҙҙар, балалар араһында ла байтаҡ. Был уйын ҡоралы барыһының да күңелен берҙәй яулап алды. Ҡумыҙҙың сихри моңдары тыңлаусыны ниндәйҙер транс хәленә индерә, тынысландыра һәм бәүетеп кенә моң иленә алып китә. Был музыка ҡоралында бейеү көйҙәрен уйнайҙар, уның ярҙамында төрлө тәбиғәт тауыштарын сығарып та була. Ҡумыҙ яңғыҙ һәм ансамбль музыка ҡоралы булараҡ ҡулланыла.